Er der en rigtig øjebæ af et hus i din by, og ligger den i Thy, så tip Thisted Kommune. De sidder lige nu med knap 10 millioner kroner, som blot venter på at blive brugt på nedrivning. - Der er flere penge, end de forgangne år, for det er noget politikerne rigtig gerne vil, siger Rene Melgaard Nielsen, der er projektleder i Byg og Byfornyelse i Thisted Kommune. Normalt udpeger Thisted Kommune de fleste ejendomme eller får hjælp fra borgerforeninger. I år har kommunen dog valgt at supplere det med en offentlig efterlysning. - Det har vi gjort fordi, vi måske så får fat i nogle andre, som måske ikke ville komme ind. Vi har allerede fået rigtig mange henvendelser den seneste uge, siger Rene Meldgaard Nielsen, der lige nu er på vej ud for netop at besigtige nogle huse, der muligvis kunne være klar til nedrivning. Plads til legepladser og byrum Henvendelserne kommer fra private, der enten har arvet, har købt eller overvejer at købe et faldefærdigt hus. Herefter kontakter de så kommunen med henblik på nedrivning. - Så ser vi på, om det er egnet til nedrivning, og hvis det er, så får de tilsagn om støtte fra os, og så overtager vi det derfra, forklarer projektlederen. Siden 2009 har der i Danmark været fokus på byforskønnelse, og der er blevet revet rigtig mange huse ned. I Thisted Kommune har nedrivningerne givet plads til nyt liv. Blandt andet har Frøstrup fået en stor centralt beliggende legeplads, og i Hundborg, Bedsted og Koldby har borgerne fået et nyt bytorv. 2021-puljens 9,725 millioner kroner svarer cirka til, at man kan nedrive 60 ejendomme. Selvom det måske lyder af meget, kommer Thisted Kommune langt fra i mål i år. - Der er absolut lige så meget brug for pengene næste år. Der står jo rigtig mange bygninger rundt omkring, og der kommer jo nye til løbende, desværre, men det er jo sådan, det er, siger Rene Melgaard Nielsen.

Opsummering:
Thisted Kommune har en stor pulje penge, som skal bruges på at nedrive gamle huse og forny de små landsbyer.